Ikke mange kilometer adskiller Aarhus og Randers og dermed de to Superliga-klubber AGF og Randers FC. Begge vil gerne være førende i Østjylland, og selv om Randers er sluttet højere end AGF de seneste fem år og aktuelt også er højere placeret, er det klubben fra Fredensvang, der gerne vil kaldes storebror.

Tirsdag var Jacob Nielsen og Michael Gravgaard, der er direktører i de to klubber, deltagere i programmet Fodbold med Horup på TV2 Østjylland, og her faldt snakken netop på rivaliseringen mellem AGF og Randers.

Læs også: Randers FC dokumenterer restance fra agent

- Vi har bedre forudsætninger for at blive et top seks-hold, end Randers FC har. Vi har et større marked og dermed flere tilskuere og sponsorindtægter, hvilket vil sige, at vi burde kunne producere penge på vores sport ligesom FC København, siger Jacob Nielsen.

Den sidste del er Michael Gravgaard enig i, men han påpeger, at presset også er markant større på AGF end Randers FC, hvorfor kronjyderne efter hans mening har mindst lige så gode forudsætninger for top seks-bold. Formentlig også bedre.

- Det er netop det pres, AGF i mange år ikke har kunnet håndtere. Spillerne har ikke kunnet præstere under det i 10 år. På de præmisser, der her nævnes (af Jacob Nielsen, red.), har AGF isoleret set de bedste forudsætninger, men på andre parametre har Randers FC markant bedre forudsætninger for at spille i top seks, lyder det fra Randers-direktøren.

I skrivende stund adskiller syv point de to rivaler i Superliga-tabellen.